《潘少白前岁惠予零陵石一片方不及尽而文理巧》
宋代·舒岳祥

白云际天隅，峰峰争秀出。
浩浩水石滩，归鸟时灭没。
我欲茅三间，巢此重叠峰。
我欲舟一叶，钓此苍茫中。
君从何处得此石，千岩万壑在方尺。
李成范宽格深秀，关仝荆浩骨峭特。
殆非一人之所能，欲穷其源不可得。
君言此物出零陵，远近来去皆天成。
是中能著元次山，刻诗勒颂留孱颜。
后来柳子曾作守，铭记摹写无遗闲。
二子去后精魄在，文章散落水石间。
鬼神往往窃余巧，戏弄笔墨留斑斑。
赠我以作书砚屏，林风石月秋冷冷，
萧斋静对如有聆。元子柳子突出也大奇，
今日之事我为之。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。